LV Eiropas Savienības Oficiālais Vēstnesis L 97/11

KOMISIJAS REGULA (EK) Nr. 569/2005

(2005. gada 14. aprīlis),

ar ko ievieš pārejas posma pasākumu 2004./2005. tirdzniecības gadam attiecībā uz tādas labības uzglabāšanas finansējumu, kas piedāvāta intervencei Čehijā, Igaunijā, Kiprā, Latvijā, Lietuvā, Ungārijā, Maltā, Polijā, Slovēnijā un Slovākijā

EIROPAS KOPIENU KOMISIJA,

ņemot vērā Eiropas Kopienas dibināšanas līgumu,

ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās līgumu,

ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās aktu un jo īpaši tā 41. panta pirmo daļu,

ņemot vērā Padomes 2003. gada 29. septembra Regulu (EK) Nr. 1784/2003 par labības tirgus kopīgo organizāciju (1),

tā kā:

(1) Pēc vairāku dalībvalstu lūguma ar Komisijas Regulu (EK) Nr. 495/2005 (2) 2004./2005. tirdzniecības gadā par trīs mēnešiem tiek pagarināts termiņš, kas noteikts intervencei piedāvātas labības piegādei dalībvalstīs, kuras Eiropas Kopienai pievienojās 2004. gada 1. maijā, tomēr neatļaujot piegādi pēc 2005. gada 31. jūlija.

(2) Šis pasākums var radīt uzglabāšanas papildizmaksas par labību, kuras piegāde notikusi līdz šim jaunajam termiņam, bet pēc sākotnējā termiņa beigām, kā noteikts 4. panta 3. punkta trešajā daļā Komisijas 2000. gada 19. aprīļa Regulā (EK) Nr. 824/2000, kas nosaka kārtību, kādā intervences aģentūras pārņem labību, un analīzes metodes labības kvalitātes noteikšanai (3).

(3) Saskaņā ar 6. pantu Padomes 1978. gada 2. augusta Regulā (EEK) Nr. 1883/78, ar ko paredz vispārīgus noteikumus intervences finansēšanai, ko veic Eiropas Lauksaimniecības virzības un garantiju fonda Garantiju nodaļa (4), ELVGF Garantiju nodaļa sedz izdevumus par fiziskajām darbībām saistībā ar uzglabāšanu. Ar iespējamu iepriekšminēto uzglabāšanas papildizmaksu atmaksāšanu saistītie dalībvalstu izdevumi jāiekļauj uzglabāšanas izmaksu izdevumos, ko parasti sedz intervences aģentūras, un ELVGF Garantiju nodaļas finansējums ir jāparedz, pamatojoties uz iepriekšējo standarta summu, ņemot vērā ikmēneša palielinājumu, ko pieskaita intervences cenai, kā to paredz Regulas (EK) Nr. 1784/2003 4. panta 3. punkts.

(4) Šajā regulā paredzētie pasākumi ir saskaņā ar ELVGF komitejas atzinumu,

IR PIEŅĒMUSI ŠO REGULU.

1. pants

Tā kā pēc Regulas (EK) Nr. 824/2004 4. panta 3. punkta trešajā daļā noteiktā piegādes termiņa beigām intervences aģentūra faktiski ir pārņēmusi Čehijā, Igaunijā, Kiprā, Latvijā, Lietuvā, Ungārijā, Maltā, Polijā, Slovēnijā un Slovākijā intervencei piedāvāto labību, Regulas (EEK) Nr. 1883/78 6. pantā paredzētajos izdevumos iekļauj dalībvalstu izdevumus saistībā ar izmaksām, kas radušās laikposmā no minētā termiņa beigām līdz dienai, kad labība faktiski piegādāta piegādes grafikā norādītajā noliktavā, ar nosacījumu, ka piegāde notikusi atbilstoši Regulā (EK) Nr. 495/2005 paredzētajam termiņam.

2. pants

Regulas (EEK) Nr. 1883/78 6. panta 1. punktā paredzēto standarta summu aprēķina no standarta summas, kuru Kopiena atmaksā dalībvalstīm par 2004./2005. tirdzniecības gadā intervencei iepirktās labības uzglabāšanu, kā to paredz Komisijas 2004. gada 8. oktobra Lēmums (5), t.i., EUR 1,26 par tonnu/mēnesī, no šīs standarta summas atskaitot Regulas (EK) Nr. 1784/2003 4. panta 3. punktā paredzēto ikmēneša palielinājuma summu, t.i., EUR 0,46 par tonnu/mēnesī, kuru pieskaita intervences cenai par katru mēnesi pēc Regulas (EK) Nr. 824/2000 4. panta 3. punktā paredzētā termiņa beigām.

Šos izdevumus Padomes Regulas (EEK) Nr. 3492/90 (6) 1. pantā paredzētajos gada pārskatos ņem vērā kā izdevumus par fiziskajām darbībām saistībā ar produktu iepirkšanu, ko veic intervences aģentūras.

3. pants

Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

To piemēro attiecībā uz 2004./2005. tirdzniecības gadu.

Šī regula uzliek saistības kopumā un ir tieši piemērojama visās dalībvalstīs. Briselē, 2005. gada 14. aprīlī Komisijas vārdā — Komisijas locekle Mariann FISCHER BOEL

(1) OV L 270, 21.10.2003., 78. lpp.

(2) OV L 82, 31.3.2005., 5. lpp.

(3) OV L 100, 20.3.2000., 31. lpp. Regulā jaunākie grozījumi izdarīti ar Regulu (EK) Nr. 777/2004 (OV L 123, 27.4.2004., 50. lpp.).

(4) OV L 216, 5.8.1978., 1. lpp. Regulā jaunākie grozījumi izdarīti ar Regulu (EK) Nr. 1259/96 (OV L 163, 2.7.1996., 10. lpp.).

(5) K(2004) 3706. Lēmums nav publicēts.

(6) OV L 337, 4.12.1990., 3. lpp.